২০২৫ উত্তরাখণ্ড হড়পা বান

৫ই আগস্ট ২০২৫-এর সকালে, উত্তরাখণ্ডের উত্তরকাশী জেলার খীর গঙ্গা নদীর উঁচু পার্বত্য অঞ্চলে হঠাৎ  প্রবল মেঘ-ভাঙা বৃষ্টি হয়। এই হঠাৎ এবং প্রচণ্ড বৃষ্টিপাতের কারণে খীর গঙ্গা নদীতে হড়পা বানের সৃষ্টি হয়। নদীর জল ভয়ানক বেগে বইতে শুরু করে এবং দুকুল ছাপিয়ে যায়। বানের জল কাদা ও ধ্বংসাবশেষ নিয়ে ধারালি গ্রামসহ আশপাশের এলাকায় প্রবাহিত হয়। ভারতীয় আবহাওয়া বিভাগ আগে থেকেই এই অঞ্চলে ১০ই আগস্ট পর্যন্ত ভারি বৃষ্টিপাতের সতর্কতা জারি করেছিল।

 হতাহত ও ক্ষয়ক্ষতি 
এই হড়পা বান ব্যাপক ক্ষয়ক্ষতি হয়। সবচেয়ে বেশি ক্ষতিগ্রস্ত হয়েছে গঙ্গোত্রী ধামের তীর্থযাত্রার পথে অবস্থিত ধারালি গ্রাম()। প্রাথমিক তথ্য অনুযায়ী চারজনের মৃত্যুর খবর নিশ্চিত হয়েছে, এবং আরও অনেকের নিখোঁজ হওয়ার আশঙ্কা করা হচ্ছে। ভারতীয় সেনা জানিয়েছে, আহত ব্যক্তিদের হারসিলের সেনা মেডিকেল ক্যাম্পে চিকিৎসার জন্য নিয়ে যাওয়া হয়েছে। উত্তরাখণ্ড সরকার জানিয়েছে, ১৩০ জনকে সফলভাবে উদ্ধার করা হয়েছে।  খারাপ আবহাওয়ার কারণে উদ্ধারকাজে সমস্যা হচ্ছিল, এজন্য ভারতীয় বায়ুসেনার দুটি বোয়িং সিএইচ-৪৭ চিনুক, দুটি মিল এমআই-১৭, একটি অ্যারোস্পেশিয়াল এসএ ৩১৫বি লামা এবং একটি এইচএএল ধ্রুব হেলিকপ্টার প্রস্তুত রাখা হয়।  স্থানীয়রা ধারণা করছেন, ৬০ জনেরও বেশি মানুষ ধ্বংসস্তূপের নিচে চাপা পড়ে থাকতে পারেন।

ঘটনাস্থলের কিছু ছবি ও ভিডিওতে দেখা যায়, ঘরবাড়ি, দোকান এবং অন্যান্য পরিকাঠামো বানের তোড়ে ভেসে যাচ্ছে। ধারালি বাজার সম্পূর্ণ জলের তলায় চলে যায়, যার ফলে অনেকের হতাহতের আশঙ্কা তৈরি হয়েছে।  প্রাথমিক অনুমান অনুযায়ী অন্তত ৫০টি হোটেল ও ৪০-৫০টি বাড়ি সম্পূর্ণভাবে ভেসে গেছে বা ডুবে গেছে। হরসিল সেনা শিবির ও হেলিপ্যাডের একটি অংশ ধ্বংসাবশেষের তোড়ে ক্ষতিগ্রস্ত হয়েছে। নিখোঁজদের মধ্যে নয়জন সেনা রয়েছেন এবং আরও দুজনকে উদ্ধার করা হয়েছে। অন্য একটি ঘটনায়, বরকোট তহসিলের বানালা পট্টি এলাকায় ১৮টি ছাগল ভেসে যাওয়ার খবর পাওয়া গেছে।

 উদ্ধার অভিযান 
বিপর্যয়ের খবর পাওয়ার সাথে সাথেই ভারতীয় সেনার আইবেক্স ব্রিগেড, জাতীয় বিপর্যয় মোকাবিলা বাহিনী এবং রাজ্য বিপর্যয় মোকাবিলা বাহিনী-এর বিভিন্ন দলকে দ্রুত ক্ষতিগ্রস্ত এলাকায় পাঠানো হয়। উত্তরকাশীর জেলাশাসক নিশ্চিত করেছেন যে উদ্ধারকারী দলগুলো বর্তমানে ক্ষয়ক্ষতির পরিমাণ পর্যালোচনা করছেন এবং অনুসন্ধান ও উদ্ধার কার্যক্রমে নিযুক্ত রয়েছেন। উত্তরকাশী পুলিশ স্থানীয় বাসিন্দা এবং পর্যটকদের ফুলেফেঁপে ওঠা নদীগুলোর কাছ থেকে দূরে থাকতে অনুরোধ জানিয়েছে। মুখ্যমন্ত্রী পুষ্কর সিং ধামি পরিস্থিতির ওপর নজর রাখছেন এবং ত্রাণ কাজ তদারকির জন্য ঊর্ধ্বতন কর্মকর্তাদের সঙ্গে নিয়মিত যোগাযোগ রাখছেন।

 পরবর্তী প্রভাব 
এই হড়পা বান এবং মেঘভাঙা বৃষ্টির ফলে পুরো অঞ্চলের পরিকাঠামো ও যাতায়াত ব্যবস্থা ব্যাপকভাবে ক্ষতিগ্রস্থ হয়। গঙ্গোত্রী ধামের সঙ্গে সংযোগ বিচ্ছিন্ন হয়ে যায় এবং ভূমিধস ও হড়পা বানের কারণে চার ধাম যাত্রাও ক্ষতিগ্রস্ত হয়। আবহাওয়া দফতরের পূর্বাভাস অনুযায়ী ভারি বৃষ্টিপাত চলবে বলেই আশঙ্কা করা হচ্ছে, ফলে আরও বিপদ দেখা দিতে পারে। উত্তরাখণ্ডসহ হিমালয় অঞ্চলের অন্যান্য জায়গায় যেমন জম্মু ও কাশ্মীর, এমন চরম আবহাওয়ার ধ্বংসাত্মক প্রভাব দেখা গেছে, এবং প্রশাসন ঝুঁকিপূর্ণ এলাকায় ২৪ ঘণ্টা নজরদারি চালিয়ে যাচ্ছে। ক্ষতিগ্রস্ত এলাকার মানুষ আতঙ্কে আছেন, অনেক পরিবার বাস্তুচ্যুত হয়েছে এবং তাদের ব্যবসা ক্ষতিগ্রস্ত হয়েছে। প্রথম হড়পা বানের কিছুক্ষণের মধ্যেই ধারালির কাছাকাছি সুখী টপ এলাকায় আরেকটি মেঘভাঙা বৃষ্টি হয়। এই দ্বিতীয় ঘটনার ক্ষয়ক্ষতির পরিমাণও খতিয়ে দেখা হচ্ছে।

 প্রতিক্রিয়া 
 অভ্যন্তরীণ প্রতিক্রিয়া 
ভারত সরকার: কেন্দ্রীয় স্বরাষ্ট্রমন্ত্রী অমিত শাহ উত্তরাখণ্ডের মুখ্যমন্ত্রী পুষ্কর সিং ধামির সঙ্গে কথা বলেন এবং পরিস্থিতির খোঁজখবর নেন। তিনি সব ধরনের সহায়তার আশ্বাস দেন এবং সাতটি উদ্ধারকারী দল পাঠান, যার মধ্যে তিনটি ছিল ভারত-তিব্বত সীমান্ত পুলিশের এবং চারটি জাতীয় বিপর্যয় মোকাবিলা বাহিনীর । প্রধানমন্ত্রী নরেন্দ্র মোদীও ক্ষতিগ্রস্তদের প্রতি সমবেদনা জানান এবং বলেন যে ত্রাণ ও উদ্ধার দলগুলো সর্বোচ্চ চেষ্টা চালাচ্ছে জনগণের পাশে দাঁড়াতে।
উত্তরাখণ্ড সরকার: মুখ্যমন্ত্রী পুষ্কর সিং ধামি এই দুর্ঘটনাকে "অত্যন্ত দুঃখজনক এবং বেদনাদায়ক" বলে উল্লেখ করেন। তিনি নিশ্চিত করেছেন যে এসডিআরএফ, এনডিআরএফ, জেলা প্রশাসন এবং অন্যান্য সংস্থা মিলিতভাবে "যুদ্ধকালীন তৎপরতায়" কাজ করছে। তিনি বলেন, তিনি নিয়মিত ঊর্ধ্বতন কর্মকর্তাদের সঙ্গে যোগাযোগ রাখছেন এবং নিশ্চিত করছেন যে ত্রাণ সহায়তা সঠিকভাবে দুর্গতদের কাছে পৌঁছাচ্ছে।
ভারতীয় সেনাবাহিনী: সেনাবাহিনীর সূর্য কমান্ডের আওতাধীন 'আইবেক্স ব্রিগেড' দ্রুত উদ্ধার কার্যে যোগ দেওয়া দলগুলোর মধ্যে অন্যতম ছিল। তারা অবিলম্বে ধারালি গ্রামের ক্ষতিগ্রস্ত এলাকায় পৌঁছে পরিস্থিতি পর্যালোচনা করে উদ্ধার কাজ শুরু করে। সেনাবাহিনী জানায়, "এই প্রাকৃতিক দুর্যোগে আমরা আমাদের নাগরিকদের পাশে দাঁড়াতে প্রতিশ্রুতিবদ্ধ।"

 আরও দেখুন
ভারতে বন্যা
 তথ্যসূত্র

বিষয়শ্রেণী:ভারতে বন্যা
বিষয়শ্রেণী:আগস্ট ২০২৫-এ ভারত
বিষয়শ্রেণী:ভারতে জলবায়ু পরিবর্তন
বিষয়শ্রেণী:২০২৫-এ ভারতে বিপর্যয়
বিষয়শ্রেণী:২০২৫-এ এশিয়ায় বন্যা
বিষয়শ্রেণী:২০২৫-এর আবহাওয়াবিজ্ঞান